Reën beduiwel Stormers se plannePaul de Wet druk die eerste drie vir die Stormers. (Foto: Twitter/ DHL Stormers) Reën is een van die grootste gelykmakers, en pretbederwers, in rugby. Vrydagaand in Swansea het deurdringende reën die Stormers, wat baie meer aanvallend wou speel, se planne erg deurmekaargekrap in hul wedstryd in die Verenigde Rugbykampioenskap teen die Walliese Ospreys. Die kragmeting het met 16-elk gelykop geëindig nadat albei spanne net een drie kon druk. ŉ Taktiese skopstryd het ook tussen die twee skakelpare, die Stormers se Paul de Wet en Mannie Libbok, en Rhys Webb en Stephen Myler van die Ospreys, ontaard. Die Stormers (17 punte ná vier wedstryde) is steeds saam met Leinster (23 punte ná vyf wedstryde) die enigste onoorwonne spanne in dié seisoen se reeks, maar die gelykop uitslag kan hul opmars beduiwel. Die Ospreys het dalk ŉ rapsie beter by die toestande aangepas, hoewel die Stormers gevaarliker op die aanval was toe hulle wel een of twee geleenthede gekry het. Manie Libbok skop oor die pale. (Foto: Twitter/ DHL Stormers) Nadat De Wet (seun van die oud-Matie- en WP-vleuel Bertie de Wet) die Stormers se drie ná ŉ puik teenaanval gedruk het, was die Stormers op die voorvoet, maar hulle kon nie daarin slaag om in gietende reën die sakkie toe te knoop nie. Selfs al het Libbok diep in die tweede helfte byna met ŉ skepskop geslaag wat die wedstryd sou beklink het. Een van die groot tameletjies waaraan die Stormers sal moet herkou, is hoe gemaak met die Springbokhaker Joseph Dweba, wat die jong Andre-Hugo Venter vervang het. Dweba se eerste twee lynstaaningooie was skeef en dit het die Stormers onder onnodige druk geplaas. Die ander hoogtepunt vir die Ospreys was toe die plaasvervanger-haker, Scott Baldwin, kort voor die einde ná ŉ rolmaalbeweging die tuisspan se gelykmakende drie gedruk het. Baldwin moes sekerlik teruggedink het aan ŉ voorval in 2017 op ŉ wildplaas net buite Bloemfontein toe hy byna sy linkerhand verloor het nadat hy sy arm na ŉ leeu uitgereik het en erg gebyt is. Daar was sprake dat Baldwin nooit weer sou rugby speel nie, maar hy het volkome herstel om Vrydagaand die gelykmakende drie te kon druk. Die veteraan- Engelse losskakel Stephen Myler (38) wat reeds in 2006 sy eersterangse buiging vir die Northampton Saints gemaak het, het in sy eerste wedstryd dié seisoen nes ŉ Morné Steyn komkommerkoel die doelskop oorgeskop, wat die telling gelyk gemaak het. Myler is as speler van die wedstryd aangewys. Vir die Stormers het Libbok sy aanspraak op Springbokkleure verder verstewig, Leolin Zas was altyd gevaarlik, Dan du Plessis het gereeld oor die voordeellyn gebeur en Evan Roos, wat baie stil in die eerste helfte was omdat hy vas moes speel, het in die tweede helfte ŉ paar goeie lopies ingekry. Puntemakers: Ospreys 16 (3): Drie: Scott Baldwin. Doelskop: Stephen Myler. Strafdoele: Myler (3). Stormers 16 (6): Drie: Paul de Wet. Doelskop: Manie Libbok. Strafdoele: Libbok (3).